- Der er et udviklingsforløb i forhold til at realisere deres potentiale og få nedbrudt sprogbarrierer. Det tager noget tid, siger Jakob Hein, der er en del af integrationsteamet i Jobcenter Gribskov og specifikt beskæftiger sig med at få flygtninge ud på arbejdsmarkedet han.

Det tager tid at få flygtninge i job eller uddannelse i Gribskov. Ud af 149 flygtninge, der er kommet til kommunen inden for det sidste år, er 15 kommet i regulært job eller er i gang med en uddannelse.

Konkret bliver der lavet et program for den enkelte ud fra kvalifikationer og behov.

- Ud fra det forsøger vi at realisere deres erhvervsmæssige potentiale. Ikke alle har et stort potentiale i forvejen. Nogle af dem er unge og har kun haft få år på arbejdsmarkedet, men der er også nogle med universitetsuddannelser. Dem hjælper vi med at få deres uddannelse opgraderet, så den kan bruges i Danmark, og så de får mulighed for at læse videre. Det er noget nyt for os, så vi har ikke set så mange konkrete resultater på det område endnu, siger Jakob Hein og peger på, at en syrisk universitetsuddannelse svarer til en bachelor, så det derfor vil være en fordel at læse en overbygning i Danmark.

Borgmester Kim Valentin (V) siger til Frederiksborg Amts avis, at der bør gøres mere for at få flere i arbejde eller uddannelse:

- En god integration er at få et job så hurtigt som muligt. Vi er meget opmærksomme på, hvad sker der i andre kommuner, såsom Helsingør. Vi skal se, om vi kan få implementeret nogle af de metoder. Lige nu har vi så travlt med at sørge for dagligdags ting til flygtningene, så det er svært at få lagt nye opgaver på. Derfor skal vi tænke i at få bedre metoder, som tager en del af presset af, siger Kim Valentin.